Hier is jy meer as net 'n nommer. Skryf in en neem deel met 'n unieke Afrikaanse woord as jou registrasienommer. Die Tuiskoms Veldtrap met Woorde spits hom daarop toe om mense opnuut bewus te maak van die tongtrippel terme en wonderlike woorde wat Afrikaans so bekkig maak.
Met die 6 km Japtrap en die 8 km Veldtrap is daar nie net hope pryse om te wen nie, jy gaan nuwe vriende maak en boonop unieke woorde leer! Deelnemers kry met registrasie ’n Afrikaanse woord pleks van ’n nommer ’n spekboom-medalje en ‘n PVM Energiestafie by die eindpunt.
Bring die hele gesin en bederf al jou sintuie! Coetzenburg se spyskaart is feestelik met diverse musiek, geurige kos en voortreflike vermaak. Vanjaar is daar twee verhoë met iets vir ’n ieder en ’n elk. Bring jou eie stoel en kombers en maak jou gemaklik voor die buitelugkonserte afskop. Verskeie plaaslike orkeste en ’n masala-mengelmoes van immergewilde sangers laat die voete behoorlik jeuk. Kom geniet gesonde en veilige gesinsvermaak met stalletjies en mallemeulens, en vir die volwassenes is daar die bier-en wyntent. Dié prettige Familiedag is beslis groot waarde vir jou geld! En as jy liefs jou eie koelboks kos (maar sonder ’n glas of alkohol) wil saambring, kan jy ’n koelbokskaartjie deur Computicket koop.